Kázeň z ev. Služieb Božích v Bratislave, 21. 2. 2023, 18.00, utorok po Predpôstnej nedeli, BA, Legionárska 6, Efezským 3, 14–21; ES: 211, 233, 435

[**2. Samuelova 6, 1 – 15**:](https://predigtkasten.de/B01.htm) *„****1****Potom Dávid zhromaždil celý výkvet Izraela – tridsaťtisíc chlapov.****2****Pobral sa a šiel so všetkým ľudom, ktorý bol s ním, do Baaly v Judsku, aby odtiaľ priniesli truhlu Božiu, pomenovanú podľa mena Hospodina mocností, ktorý tróni nad cherubmi.****3****Keď naložili truhlu Božiu na nový voz, vyniesli ju z domu Abínádába, ktorý bol na vŕšku;* *Uzzá a Achjó, synovia Abínádábovi, sprevádzali nový voz****4****s truhlou Božou; tak ju odviezli z Abínádábovho domu, ktorý bol na vŕšku; Achjó kráčal pred truhlou.****5****Dávid a celý dom Izraela tancovali pred Hospodinom z celej sily: s piesňami na citarách, harfách, bubnoch, na zvončekoch a cimbaloch.****6****Keď prišli k Náchonovmu humnu, Uzzá vystrel ruku k truhle Božej a zadržal ju, lebo voly sa potkli.****7****Preto Hospodin vzbĺkol hnevom proti Uzzovi a Boh ho na mieste zrazil pre jeho nerozvážnosť; zomrel tam pri truhle Božej.****8****To Dávida rozrušilo, pretože Hospodin zdrvil Uzzu; to miesto sa volá až do dnešného dňa Perec-Uzzá.****9****V ten deň Dávid dostal strach pred Hospodinom a povedal: Ako príde truhla Hospodinova ku mne?****10****Preto Dávid nechcel previezť truhlu Hospodinovu k sebe do Dávidovho mesta, ale dal ju odniesť do domu Óbéd-Edóma Gatského.****11****Vtedy truhla Hospodinova ostala v dome Óbéd-Edóma Gatského tri mesiace, i požehnal Hospodin Óbéd-Edóma a celý jeho dom.*

***12****Keď kráľovi Dávidovi oznámili: Pre truhlu Božiu požehnal Hospodin dom Óbéd-Edóma i všetko, čo mal, Dávid odišiel a s radosťou preniesol truhlu Božiu z Óbéd-Edómovho domu do Dávidovho mesta.****13****Keď tí, čo niesli truhlu Božiu, urobili šesť krokov, obetoval býka a vykŕmené teľa.****14****A Dávid tancoval z celej sily pred Hospodinom, opásaný ľanovým efódom.****15****Tak Dávid a celý dom Izraela prevážali truhlu Hospodinovu s jasotom a za zvuku trúby.“*

**Milí bratia a milé sestry!**

**Príbeh z 2S 6, 1 – 15 je** **jedným z najbizarnejších v Starej zmluve**. Má však neporovnateľnú duchovnú hĺbku. A ak prekonáme počiatočný odpor a pod vedením Božieho Ducha sa dopracujeme k jeho hlbšiemu významu, **nájdeme silu čeliť ťažkým udalostiam a mučivým výzvam.** Takúto silu má sotva ktorýkoľvek iný príbeh v Biblii.

Začnime niekoľkými vysvetleniami.

**Truhla zmluvy** bola drevená truhla, v ktorej boli uložené tabule s 10 prikázaniami, ktoré Mojžiš dostal od Hospodina na vrchu Sinaj. Dnes je truhla zmluvy stratená, ale dlho bola pýchou jeruzalemského chrámu, kde bola uložená v jeho najposvätnejšej časti – svätyni svätých. Okrem veľkňaza, ktorý raz za rok pálil kadidlo a prosil Boha o odpustenie hriechov svojho ľudu, tam nemal nikto iný prístup.

**Chrám** symbolizoval prítomnosť Pána Boha medzi Jeho ľudom, ale v Dávidových časoch ešte nebol postavený a túto úlohu plnila **truhla zmluvy**. **Bola taká posvätná, že sa jej nikto nesmel dotknúť.**

Keď sa **Dávid** stal kráľom, **presunul hlavné mesto krajiny z mesta Chebrón do Jeruzalema.** Požiadal, aby tam premiestnili truhlu zmluvy, ktorá bola umiestnená na novom voze ťahanom volmi. Sprevádzal ju početný dav v slávnostnej atmosfére. Nanešťastie, kamenistá cesta vyvrátila voz z rovnováhy, a keď truhla zmluvy padala, muž menom Uzzá natiahol ruku, aby ju zadržal. Vtedy, ako hovorí Biblia. *„Hospodin vzbĺkol hnevom proti Uzzovi a Boh ho na mieste zrazil pre jeho nerozvážnosť; zomrel tam pri truhle Božej.“*

Stará zmluva je plná príbehov o bojoch a masakroch. Ľudia v dávnych časoch sa často správali barbarsky. No ak si spomenieme na 1. a 2. svetovú vojnu, na genocídy v Kambodži, Rwande alebo bývalej Juhoslávii, nezdá sa, že sme civilizovanejší.

**Napriek mnohej krutosti, príbehy v  prvej časti Biblie – Starej zmluve – nespochybňujú Božiu dobrotu.** Zdá sa že výnimkou je práve epizóda o truhle zmluvy, kde Boh potrestá smrťou toho, kto sa snažil zachytiť túto truhlu pred pádom. **Uzzá konal v dobrej viere.** S hrdosťou sa zúčastnil prevozu truhly zmluvy do jej nového domova. Možno sa dopustil zakázaného činu, ale jeho inštinktívne konanie odrážalo chvályhodný úmysel. Ako to, že bol za to najprísnejšie potrestaný?

Film (z r. 2007) Kráľovná Alžbeta: Zlatý vek, v ktorom Cate Blanchett hrala kráľovnú Alžbetu I., zobrazuje, ako koncom 16. stor. mocné katolícke Španielsko chce zničiť silnejúce protestantské Anglicko. Španielsky kráľ Filip II. vyslal svoju flotilu, aby vtrhla do Anglicka a znovu v ňom presadila katolicizmus. Anglickí roľníci zanechali svoje lúky a polia a chopili sa zbraní. Ako zázrakom sa im podarilo odraziť španielsku armádu, ktorá bola v 16. storočí považovaná za neporaziteľnú. Armáda, ktorej tri štvrtiny boli zničené, sa musela vrátiť. Kráľ Filip sa rozplakal svojim radcom povedal: „Prečo nás Boh tak ponížil? Bojovali sme za Jeho vec. Ako mohol dovoliť, aby nás heretici takto porazili?“ To, čo povedal, myslel naozaj vážne. Jeho smútok bol až dojemný. Pravdaže, s odstupom času vidíme, že sa mýlil. Dnes by zrejme žiadny Španiel, ani žiadny katolík nepodporil jeho výpravu.

**Nemýlime sa niekedy pri všetkej úprimnosti? Sme presvedčení o správnosti svojej mienky, máme na svojej strane svedomie, súhlas svojich blízkych, no napriek tomu sa mýlime.** Možno kvôli neporozumeniu ťažkej pasáži z Biblie. Možno preto, že príliš ľahko upadáme do našich praktík bez toho, aby sme našli odvahu aj pre iné možnosti. Napríklad, určité veci vnucujeme svojim deťom. Vyvíjame na nich tlak, až kým ich neurobíme nešťastnými. Skôr, ako si uvedomíme, že sme sa vydali nesprávnou cestou sme si však istí, že konáme pre ich dobro našich detí... Alebo naopak, tolerujeme niektoré ich správanie našich detí, o ktorom si myslíme, že časom prestane, že z neho vyrastú. Neskôr, ale až príliš neskoro, si uvedomíte, že ste mali byť prísnejší, pretože teraz nesú následky svojho správania a to je ešte problematickejšie.

Keď sa zamyslím nad niektorými chybami vo svojej službe, môžem Vás uistiť, že som nemal zlé úmysly. Úprimne som veril, že robím správnu vec, až spätne som si uvedomil, že som sa mýlil.

**Uzzá, ktorý sa snažil zadržať padajúcu truhlu zmluvy, mal dobré úmysly. To však nie vždy stačí. Veď Boh je stále Boh. Naša úprimnosť nemôže zmazať Jeho veľkosť.**

Ľudovít XIV. – Kráľ Slnko (1638 – 1715), bol jedným z najvýznamnejších francúzskych kráľov. Dal postaviť palác vo Versailles, ktorá sa stal svedectvom veľkoleposti jeho vlády. Bol rešpektovaným a obávaným panovníkom vo svojej krajine aj mimo nej. Viete, ako začal kazateľ, ktorý ho pochovával, svoju pohrebnú reč? Začal ju slovami: „Iba Boh je veľký.“

Treba však poznamenať, že **Božia veľkosť nie je synonymom zdrvenia, ale dobra.**Boh nás neopustí nás, keď sa nám niečo nepodarí. Sprevádza nás aj po našich nevypočutých modlitbách či nepochopiteľných drámach. Aj keď to nevnímame, **Boh nikdy neprestáva pracovať v náš prospech.** To je to, čo ukazuje zvyšok biblického príbehu príbehu.

Po smrti Uzzu dostal Dávid strach pred Hospodinom. Truhlu zmluvy, ktorá symbolizovala Božou prítomnosť, dal odniesť do domu Óbéd-Edóma Gatského. Dávid si myslel, že ďaleko od Boha bude v bezpečí..., až kým si nevšimol, Božie požehnanie teraz prúdilo k človeku, ktorý mal archu – inými slovami, ktorý mal Boha po svojom boku. *Hospodin požehnal* *Óbéd-Edóma a celý jeho dom.*

Keď môjmu priateľovi zomrela jeho mama (70 r.) na rakovinu, prepadli ho pochybnosti. Veľa sa totiž predtým za ňu modlil. Podstúpila operáciu a on dúfal, že sa uzdraví. Žiaľ, zhubná choroba sa vrátila, chemoterapia bola neúčinná a priateľova mama zomrela. On si kládol veľa otázok: Nie je moja viera nezmysel? Prečo sa toľko modliť a dúfať, keď sa nič neudialo? No nevzdal sa. Naďalej sa spoliehal na Boha a neľutuje to. Od smrti jeho mamy už prešlo veľa rokov a on počas nich dostal mnoho odpovedí.

**Nie vždy chápeme Božie cesty, ale Boh je stále veľký. Ak Mu dôverujeme, spoznávame Jeho veľkosť.**

Kráľ Dávid videl, ako Hospodin konal v prospech Óbéd-Edóma, ako ho požehnal. Dávid pravdepodobne nikdy nepochopil, prečo Uzzá zomrel, ale uvedomil si, že tento tajomný Boh ho miluje. Preto preniesol truhlu zmluvy späť do Jeruzalema.

Keď čítame o zvyšku Dávidovho života, vidíme, že sa mu darilo, pretože Boh bol s ním a vďaka tomu bol Dávid veľmi požehnaný.

Libanonský spisovateľ Chalíl Gibrán (1883 – 1931), veľký znalec ľudskej povahy, napísal: **„Pravda druhého človeka nie je v tom, čo vám odhalí, ale v tom, čo vám nemôže odhaliť. Ak mu teda chcete porozumieť, nepočúvajte, čo hovorí, ale skôr počúvajte, čo nehovorí.“** Ak to platí o ľuďoch, o Bohu to platí ešte viac. V nesúlade a zmätku našich myšlienok, pochybností a nedorozumení, načúvajme tomu, čo nám Hospodin ešte nezjavil. Vtedy si uvedomíme, že **Pán Boh nás miluje oveľa viac, ako si predstavujeme.** Kiež sa pri nás naplní to, o čo sa modlil už apoštol Pavel za kresťanov v Efeze: aby nám nebeský *Otec dal skrze svojho Ducha mocne zosilnieť na vnútornom človeku ... a my sme mohli vystihnúť, aká je to šírka a dĺžka, výška a hĺbka, a poznať Kristovu lásku, ktorá prevyšuje všetko poznanie. Tomu však, ktorý môže nad toto všetko učiniť omnoho viac, ako my prosíme alebo rozumieme ... Tomu buď sláva v cirkvi a v Kristovi Ježišovi po všetky pokolenia až naveky vekov.* (Ef 3, 16.18 – 21). Amen.

*Použitím myšlienok Daniela Gnaegiho:***Martin Šefranko, evanjelický a. v. farár**

**EFEZSKÝM 3, 14 – 21**: **14** Preto kľakám na kolená pred Otcom, **15** po ktorom sa volá každá rodina na nebi aj na zemi; **16** aby vám podľa bohatstva svojej slávy dal skrze svojho Ducha mocne zosilnieť na vnútornom človeku; **17** aby Kristus prebýval vierou vo vašich srdciach, a vy, zakorenení a založení v láske, **18** aby ste mohli so všetkými svätými vystihnúť, aká je to šírka a dĺžka, výška a hĺbka, **19** a poznať Kristovu lásku, ktorá prevyšuje všetko poznanie; aby ste sa dali naplniť celou Božou plnosťou. **20** Tomu však, ktorý môže nad toto všetko učiniť omnoho viac, ako my prosíme alebo rozumieme, a to podľa moci, ktorá pôsobí v nás, **21** Tomu buď sláva v cirkvi a v Kristovi Ježišovi po všetky pokolenia až naveky vekov. Amen.